
Ministru kabineta rīkojums Nr. 779
Rīgā 2022. gada 3. novembrī (prot. Nr. 55 9. §)
Par valstij piekrītošo dzīvokļa īpašumu Kadiķu ielā 6, Mērsragā, nodošanu Talsu novada pašvaldības īpašumā
· 1. Saskaņā ar Publiskas personas mantas atsavināšanas likuma 42. panta pirmo daļu, 42.1, 43. pantu un 45. panta pirmo daļu atļaut sabiedrībai ar ierobežotu atbildību "Publisko aktīvu pārvaldītājs Possessor" nodot bez atlīdzības Talsu novada pašvaldības īpašumā šādus valstij piekrītošos dzīvokļa īpašumus, lai saskaņā ar likuma "Par pašvaldībām" 15. panta pirmās daļas 9. punktu tos izmantotu pašvaldības autonomās funkcijas īstenošanai – palīdzības sniegšanai iedzīvotājiem dzīvokļa jautājumu risināšanā:
· 1.1. dzīvokļa īpašumu (nekustamā īpašuma kadastra Nr. 8878 900 0273) – dzīvokli Nr. 4 (telpu grupas kadastra apzīmējums 8878 003 0713 001 004) un tam piekrītošās 192/9101 kopīpašuma domājamās daļas no četrām būvēm (būvju kadastra apzīmējumi 8878 003 0713 001, 8878 003 0713 002, 8878 003 0713 003 un 8878 003 0713 005) un zemes vienības (zemes vienības kadastra apzīmējums  8878 003 0713) – Kadiķu ielā 6, Mērsragā, Mērsraga pagastā, Talsu novadā;
· 1.2. dzīvokļa īpašumu (nekustamā īpašuma kadastra Nr. 8878 900 0274) – dzīvokli Nr. 5 (telpu grupas kadastra apzīmējums 8878 003 0713 001 005) un tam piekrītošās 192/9101 kopīpašuma domājamās daļas no divām būvēm (būvju kadastra apzīmējumi 8878 003 0713 001 un 8878 003 0713 005) un zemes vienības (zemes vienības kadastra apzīmējums  8878 003 0713) – Kadiķu ielā 6, Mērsragā, Mērsraga pagastā, Talsu novadā.
· 2. Talsu novada pašvaldībai dzīvokļa īpašumus bez atlīdzības nodot valstij, ja tie vairs netiek izmantoti šā rīkojuma 1. punktā minētās funkcijas īstenošanai.
· 3. Pilnvarot Talsu novada pašvaldību parakstīt nostiprinājuma lūgumus par īpašuma tiesību nostiprināšanu zemesgrāmatā valstij uz šā rīkojuma 1. punktā minētajiem dzīvokļa īpašumiem, kā arī veikt citas nepieciešamās darbības īpašuma tiesību nostiprināšanai zemesgrāmatā.
· 4. Talsu novada pašvaldībai, nostiprinot zemesgrāmatā īpašuma tiesības uz šā rīkojuma 1. punktā minētajiem dzīvokļa īpašumiem:
· 4.1. nostiprināt īpašuma tiesības uz dzīvokļa īpašumiem zemesgrāmatā uz valsts vārda sabiedrības ar ierobežotu atbildību "Publisko aktīvu pārvaldītājs Possessor" personā vienlaikus ar pašvaldības īpašuma tiesību nostiprināšanu;
· 4.2. norādīt, ka īpašuma tiesības nostiprinātas uz laiku, kamēr pašvaldība nodrošina šā rīkojuma 1. punktā minētās funkcijas īstenošanu;
· 4.3. ierakstīt atzīmi par aizliegumu atsavināt dzīvokļa īpašumus un apgrūtināt tos ar hipotēku.
· 5. Šā rīkojuma 4.3. apakšpunktā minēto aizliegumu – apgrūtināt dzīvokļa īpašumus ar hipotēku – nepiemēro, ja dzīvokļa īpašumi tiek ieķīlāti valsts aizdevuma nodrošināšanai, lai saņemtu Eiropas Savienības fondu atbalstu.

